ट्विटर के ब्लू टिक वाले सब्सक्राइबर अपलोड कर सकेंगे 2 घंटे का वीडियो, पहले लिमिट एक घंटे की थी
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar  कानून मंत्री किरेन रिजिजू का विभाग बदला, अब अर्जुन राम मेघवाल होंगे लॉ मिनिस्टर
अब ट्विटर के ब्लू टिक वाले सब्सक्राइबर प्लेटफॉर्म पर 2 घंटे (8GB) का वीडियो अपलोड कर सकेंगे। ट्विटर के सीईओ एलन मस्क ने ट्वीट कर इसकी जानकारी दी है। पहले ये यूजर्स प्लेटफॉर्म पर 1 घंटे (2 GB) तक का वीडियो अपलोड कर सकते थे। कंपनी ने 20 अप्रैल 2023 से ब्लू टिक के लिए सब्सक्रिप्शन सर्विस शुरू की थी। इसके लिए यूजर्स को 650 रुपए का भुगतान करना पड़ता है। वहीं, सालाना सब्सक्रिप्शन लेने वाले यूजर्स को 7,800 की जगह 6,800 रुपए चुकाने होंगे।
आज की अन्य प्रमुख खबरें...
शिवकाशी की पटाखा बनाने की यूनिट में धमाका, एक महिला सहित तीन लोगों की मौत
तमिलनाडु के विरुधुनगर जिले के शिवकाशी में गुरुवार को एक पटाखा बनाने की यूनिट में हुए धमाके में एक महिला सहित तीन लोगों की मौत हो गई। CM एम के स्टालिन ने मृतकों के परिवारों को तीन-तीन लाख रुपए मुआवजा देने का आदेश दिया। घटना शिवकाशी के ऊरमपट्टी गांव में हुई।
हरियाणा ने 20 हजार से ज्यादा सिम कार्ड्स ब्लॉक किए; फर्जी और जाली डॉक्यूमेंट्स पर जारी हुए थे
हरियाणा पुलिस की साइबर नोडल एजेंसी ने फर्जी और जाली डॉक्यूमेंट्स पर जारी हुए 20 हजार से ज्यादा सिम कार्ड्स को ब्लॉक किया है। साथ ही साइबर फ्रॉड में शामिल 34 हजार से ज्यादा मोबाइल नंबर्स को पोर्टल पर रिपोर्ट किया है। हरियाणा पुलिस ने बताया कि जल्द ही साइबर क्राइम में शामिल बाकी 14 हजार नंबरों को भी ब्लॉक करवाया जाएगा। पूरी खबर पढ़ें...
नोएडा की यूनिवर्सिटी में साथी छात्रा की गोली मारकर हत्या; लड़के ने भी खुदकुशी की
नोएडा की शिव नाडर यूनिवर्सिटी में एक स्टूडेंट ने साथी छात्रा की दो गोली मारकर हत्या कर दी। इसके बाद खुद को भी गोली मारकर सुसाइड कर ली। पुलिस ने वारदात में इस्तेमाल हथियार बरामद कर लिया है। शुरुआती जानकारी में पता चला है कि मामला एकतरफा प्यार का है। आरोपी अमरोहा का है, वहीं मृतक छात्रा कानपुर की है। पूरी खबर पढ़ें...
महाराष्ट्र में अवैध रूप से रह रहे थे 11 बांग्लादेशी नागरिक; पुलिस ने गिरफ्तार किया
महाराष्ट्र में पुलिस ने 11 बांग्लादेशी नागरिकों को गिरफ्तार किया है। ये लोग भारत में अवैध रूप से रह रहे थे। इन्हें ठाणे और राइगढ़ जिले से गिरफ्तार किया गया है। इनकी गिरफ्तारी बुधवार शाम और गुरुवार सुबह को हुई। गिरफ्तार हुए लोगों में 4 महिलाएं भी शामिल हैं।
‘द केरल स्टोरी’ के शो में साध्वी प्राची का भड़काऊ भाषण; केस दर्ज
साध्वी प्राची के खिलाफ जयपुर में भड़काऊ भाषण देने के आरोप में मामला दर्ज किया गया है। दरअसल, उनका एक वीडियो वायरल हो रहा है, जिसमें वे मूवी हॉल में ‘द केरल स्टोरी’ के शो के बाद भड़काऊ भाषण दे रही हैं। इस दौरान उन्होंने एक विशेष समुदाय के ऊपर भी कमेंट किए। इसे लेकर जयपुर के विद्याधर थाने में साध्वी समेत 3 लोगों के खिलाफ मामला दर्ज किया गया है। पूरी खबर पढ़ें...
सिक्किम के गंगटोक में बस का एक्सीडेंट हुआ; 12 स्टूडेंट्स घायल 
सिक्किम के गंगटोक में स्टूडेंट्स को ले जा रही एक बस का एक्सीडेंट हो गया। हादसे में 12 स्टूडेंट्स घायल हो गए। इनमें से 3 स्टूडेंट्स गंभीर रूप से घायल हैं। बस में कुल 23 स्टूडेंट्स और दो स्टाफ मेंबर सवार थे।
IAS अफसर पीके गुप्ता हो सकते हैं दिल्ली के नए चीफ सेक्रेटरी
दिल्ली की आम आदमी पार्टी सरकार ने 1989 बैच के IAS अफसर पीके गुप्ता को दिल्ली का नया चीफ सेक्रेटरी नियुक्त करने के लिए केंद्र सरकार से अनुमति मांगी है। फिलहाल 1987 बैच के नरेश कुमार दिल्ली के चीफ सेक्रेटरी हैं। वे 20 अप्रैल 2022 से इस पद पर हैं।
दिल्ली सरकार ने कोरोना काल के दौरान मई 2020 में पीके गुप्ता को नोडल ऑफिसर नियुक्त किया था। उन्हें प्रवासी मजदूरों और दिल्ली में फंसे अन्य राज्यों के लोगों को घर जाने में मदद करने की जिम्मेदारी सौंपी गई थी।
कानून मंत्री किरेन रिजिजू का विभाग बदला, अब अर्जुन राम मेघवाल होंगे लॉ मिनिस्टर
सरकार ने कानून मंत्री किरेन रिजिजू का विभाग बदल दिया है। रिजिजू की जगह अब अर्जुन राम मेघवाल लॉ मिनिस्टर होंगे। राष्ट्रपति भवन की ओर से जारी नोटिफिकेशन में बताया गया है कि मेघवाल को स्वतंत्र प्रभार सौंपा गया है। रिजिजू को पृथ्वी विज्ञान मंत्रालय की जिम्मेदारी दी गई है। रिजिजू को 2021 में कानून मंत्री बनाया गया था।
रिजिजू मौजूदा और रिटायर्ड जजों पर टिप्पणियों को लेकर सुर्खियों में रहे हैं। उन्होंने कॉलेजियम को लेकर भी कहा था कि देश में कोई किसी को चेतावनी नहीं दे सकता है। देश में सभी लोग संविधान के हिसाब से काम करते हैं। उन्होंने रिटायर्ड जजों पर भी बयान दिया था। कहा था- कुछ रिटायर्ड जज एंटी इंडिया ग्रुप का हिस्सा बन गए हैं। पूरी खबर यहां पढ़ें...
श्रीनगर-अनंतनाग हाईवे पर रोड एक्सीडेंट पर दो प्रवासी मजदूरों की मौत, 9 घायल
जम्मू-कश्मीर के श्रीनगर-अनंतनाग हाईवे पर एक्सीडेंट में दो लोगों की मौत हो गई, जबकि 9 लोग घायल हो गए। घटना गोरीपोरा बारसू के पास हुई। मृतकों की पहचान झारखंड के लक्ष्मण देशरी और मध्य प्रदेश की सुमन देवी के तौर पर हुई है।
अंबाला BJP सांसद रतन लाल कटारिया का निधन; PM मोदी ने दुख जताया, हरियाणा में एक दिन का राजकीय शोक
हरियाणा के अंबाला से BJP के लोकसभा सांसद रतन लाल कटारिया का निधन हो गया है। उन्होंने बीती रात PGI चंडीगढ़ में अंतिम सांस ली। वे पिछले कई दिनों से निमोनिया के चलते PGI में भर्ती थे। उनकी अंतिम यात्रा पंचकूला के मनसा देवी कॉम्प्लेक्स सेक्टर-4 से निकलेगी। दोपहर में ही अंतिम संस्कार कर दिया जाएगा। 4 मई को उन्होंने PGI में शादी की 40वीं सालगिरह मनाई थी। वह 50 साल से RSS से जुड़े हुए थे। पूरी खबर यहां पढ़ें...
बिहार के अरवल में ट्रक ने चार स्कूली बच्चों और एक बुजुर्ग को कुचला; दो की मौत, तीन घायल
बिहार के अरवल में तेज रफ्तार ट्रक ने स्कूल जा रहे चार बच्चों और एक बुजुर्ग को कुचल दिया। इस दौरान दो छात्राओं की मौके पर ही मौत हो गई। वहीं दो छात्राएं और एक बुजुर्ग घायल हो गए। घटना मेहंदिया थाना क्षेत्र के मारईला गांव की है, जहां NH-139 पर हादसा हुआ। बताया जा रहा है कि बुजुर्ग चारों बच्चों को स्कूल छोड़ने जा रहे थे। घायलों का इलाज जारी है। घटना से गुस्साए लोग फिलहाल सड़क जाम कर प्रदर्शन कर रहे हैं।
पंजाब में शिवसेना के दो कार्यकर्ताओं पर चली गोली, पुलिस ने शुरू की जांच
पंजाब के होशियारपुर में मोटरसाइकिल सवार दो बदमाशों ने शिवसेना के दो कार्यकर्ताओं पर गोली मारी। इस घटना में दोनों कार्यकर्ता बाल-बाल बच गए। दरअसल, विक्रम सिंह और ऋतिक कुमार बाइक से रेतपुर गांव जा रहे थे। दोनों तलवाड़ा में एक गैस एजेंसी के पास ही पहुंचे थे कि उन पर बदमाशों ने गोली चला दी। मामले में पुलिस ने जांच शुरू कर दी है।
600 करोड़ की डकैती की योजना बनाने वाले 15 आरोपी जयपुर से गिरफ्तार
जयपुर के 2 प्रॉपर्टी डीलर अपने ही जानने वाले प्रॉपर्टी डीलर के यहां 600 करोड़ रुपए लूटने पहुंच गए। इसके लिए उन्होंने लुटेरों की गैंग से संपर्क साधा और पहुंच गए लूट की वारदात को अंजाम देने। घर वालों को पहले बंधक बनाया, फिर 600 करोड़ रुपए ढूंढने लगे। कमरे की टाइल्स तक तोड़ डालीं। फिर भी सफलता नहीं मिली। इतना सब उन्होंने एक महिला तांत्रिक के कहने पर किया। तांत्रिक ने कहा था कि घर में 600 करोड़ रुपए हैं। बाद में लुटेरे घर में पड़े कीमती सामान (गहने) व कैश लूट कर फरार हो गए। मामला करणी विहार इलाके का है। पुलिस ने इस मामले में 15 लोगों को गिरफ्तार किया है।
न्यूयॉर्क में प्रिंस हैरी और उनकी पत्नी मेघन की कार का पैपराजी ने दो घंटे तक पीछा किया
न्यूयॉर्क में प्रिंस हैरी और उनकी पत्नी मेघन की कार का दो घंटे से अधिक समय तक पैपराजी ने पीछा किया। इसके चलते उनकी कार कई कारों और पैदल चल रहे लोगों को टक्कर मारने से बची। प्रिंस के प्रवक्ता ने यह जानकारी दी। ये घटना मंगलवार की है जब वे दोनों एक अवार्ड फंक्शन से लौट रहे थे। साथ में मेघन की मां भी थी। मालूम हो कि 1997 में हैरी की मां प्रिंसेस डायना की कार एक्सीडेंट में मौत हो गई थी। पेरिस में उनकी कार का पीछा पैपराजी कर रहे थे।